अप्रैल और मई माह में देश के पांच महत्वपूर्ण प्रान्तों पं. बंगाल, तमिलनाडु, केरल, असम एवं पुड्डुचेरी के विधानसभा चुनाव सम्पन्न होने जा रहे हैं। इस बार के चुनाव कई मायनों में ऐतिहासिक, महत्वपूर्ण व परिवर्तनकारी होने जा रहे हैं। इन चुनावों मे सबसे महत्वपूर्ण परिवर्तन पं.बंगाल व केरल में होने जा रहा है जहां अब तक प्राप्त रूझानों से स्पष्ट संकेत प्राप्त होने लगे हैं कि इस बार वामपंथियों का शासन अस्त की ओर हैं। भारत में वामपंथी राजनीति के इतिहास में ऐसा पहली बार होने जा रहा है कि पं.बंगाल व केरल जहां के लिए वामपंथी अपने आप पर बड़ा ही गर्व अनुभव करते थे अब वहां की सत्ता से उनका नियंत्रण पहली बार समाप्त होने जा रहा है। पहली बार वामपंथियों को अपनी हार स्पष्ट रूप से नजर आने लगी है। विगत 34 वर्षों में पं.बंगाल में वामपंथियों ने जिस प्रकार से शासन किया है उसके लिए वे अब जनता के बीच माफी मांग रहे हैं ।आज पूरा बंगाल वामपंथियों की विकास विरोधी हठधर्मिता के चलते औद्योगिक विकास व आई.टी विकास में पिछड़ गया है। बंगाल में भुखमरी, गरीबी तथा बेरोजगारी का आलम यह है कि वहां पर कई स्थानों पर राशन की दुकानें लूट ली गयीं। बंगाल में रतन टाटा द्वारा छोटी कारों के लिए कारखाना लगाए जाने को लेकर वामपंथियों व ममता बनर्जी के बीच किस प्रकार की राजनीति हुई इसे पूरे देश ने देखा। रतन टाटा के अपमान को भुलाया नहीं जा सकता। पं.बंगाल में नारी सम्मान को तार-तार कर देने वाली घटनाएं प्रकाश में आयी हैं।कई घटनाओं ने बंगाल को ही नहीं अपितु पूरे देश को सोचने पर मजबूर कर दिया।आज स्थिति यह है कि पं.बंगाल में वामपंथियों को माफी देने के लिए कोई मार्ग भी नहीं बचा है। पं.बंगाल व बांग्लादेश से खुली सीमा से बांग्लादेशी घुसपैठियों, हथियारों व व नकली नोटों का आवागमन हो रहा है। बांग्लादेश से खुली सीमा अनाज,गोवंश के तस्करों व लड़कियों व बच्चों के तस्करों को खूब रास आ रही हैैं। माओवाद- नक्सलवाद की समस्या प्रांत मे भयावह रूप से सामने आयी है तथा माओवादियों से संबंधों को लेकर वामपंथियों व ममता बनर्जी के बीच आरोपों – प्रत्यारोपों का खूब दौर चला और दोनों ने ही एक- दूसरे पर माओवादियों का हितैषी होने का आरोप लगाया। बंगाल विधानसभा चुनाव में जो सर्वाधिक खतरनाक परिदृश्य सामने आया है वह है ममता बनर्जी द्वारा वामपंथियों को सत्ता से बेदखल करने के लिए उनके ही पैदा किए हुए माओवादियों से हाथ मिलाना। यही कारण है कि जब पुलिस संत्रास विरोधी समिति ने ज्ञानेश्वरी एक्सप्रेस जैसी ट्रेन को विस्फोट से उड़ा दिया तो सब कुछ जानते हुए भी रेलमंत्री ममता बनर्जी कुछ न कर सकीं।